A BIZOTTSÁG 498/2009/EK RENDELETE
(2009. június 12.)
az élő szarvasmarhafélék szállítás közbeni kíméletével kapcsolatos export-visszatérítés nyújtására vonatkozó követelmények tekintetében az 1254/1999/EK tanácsi rendelet szerint részletes szabályok megállapításáról szóló 639/2003/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 170. cikkére, összefüggésben 4. cikkével,
mivel:
(1)
A 639/2003/EK bizottsági rendelet (2) 1. cikke az export-visszatérítések kifizetésének feltételeként az állatok szállítás közbeni védelméről szóló közösségi jogszabályok betartására hivatkozik.
(2)
Az Európai Közösségek Bíróságának a C-37/06. és C-58/06. sz. egyesített ügyekben 2008. január 17-én hozott ítélete, valamint a C-96/06. sz. ügyben 2008. március 13-án hozott ítélete nyomán célszerű tisztázni a 639/2003/EK rendelet és az állatoknak a szállítás és a kapcsolódó műveletek közbeni védelméről, valamint a 64/432/EGK és a 93/119/EK irányelv és az 1255/97/EK rendelet módosításáról szóló, 2004. december 22-i 2005/1/EK tanácsi rendelet (3) közötti kapcsolatot.
(3)
Indokolt pontosan meghatározni az 1/2005/EK rendeletben szereplő, a piaci szereplőknek szóló azon állatjólléti szabályokat, amelyek megsértése a visszatérítésnek az adott jogsértéssel összefüggő elvesztéséhez vezet. Ebben az összefüggésben az 1/2005/EK rendelet 2. és 3. cikke, valamint 4-9. cikke és az ott említett mellékletek célja a piaci szereplőknek szóló olyan rendelkezések meghatározása, amelyek közvetlenül az állatok védelmére irányuló célkitűzéshez kapcsolódnak, míg a rendelet további rendelkezései igazgatási szabályokra vonatkoznak.
(4)
Az 1234/2007/EK rendelet 168. cikke, valamint a 639/2003/EK rendelet kimondja, hogy az export-visszatérítések kifizetésének feltétele az állatok jóllétére vonatkozó szabályok betartása. Ezért szükséges egyértelműen rögzíteni, hogy - a Bíróság ítélkezési gyakorlatában vis maiorként elismert esetek sérelme nélkül - ezen állatjólléti rendelkezések megsértése nem az export-visszatérítések csökkentéséhez, hanem elvesztéséhez vezet, azon állatok számától függően, amelyek tekintetében az állatjólléti követelményeket nem tartották be. E rendelkezésekből, valamint az 1/2005/EK rendelet 2. és 3. cikkében, 4-9. cikkében és az ott említett mellékletekben foglalt állatjólléti szabályokból ugyanígy következik, hogy azon állatok tekintetében, amelyek esetében az említett állatjólléti szabályokat nem tartották be, a visszatérítés elveszik, függetlenül az állatok tényleges fizikai állapotától.
(5)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 639/2003/EK rendelet a következőképpen módosul:
1.
Az 1. cikk első albekezdése helyébe a következő szöveg lép:
„A 0102 KN-kód alá tartozó élő szarvasmarhafélék (a továbbiakban: az állatok) export-visszatérítésének az 1234/2007/EK rendelet 168. cikke szerinti kifizetése attól függ, hogy betartják-e - az állatoknak a végső érkezési hely szerinti harmadik ország első kirakodási helyéig történő szállítása során - az 1/2005/EK tanácsi rendelet (4) 2. és 3. cikkében, 4-9. cikkében és az ott említett mellékletekben, valamint az e rendeletben foglalt rendelkezéseket.
2.
Az 5. cikk (1) bekezdésének első albekezdése helyébe a következő szöveg lép:
„Az állatonként járó, a második albekezdésnek megfelelően számított export-visszatérítés teljes összege nem fizethető:
a)
a szállítás során elpusztult állatok után, a (2) bekezdésben előírtak kivételével;
b)
olyan állatok után, amelyek megellettek vagy elvetéltek a szállítás során, a végső érkezési hely szerinti harmadik országban való első kirakodásuk előtt;
c)
olyan állatok után, amelyek esetében - a 4. cikk (2) bekezdésében említett dokumentumok és/vagy az e rendeletnek való megfeleléssel kapcsolatban az illetékes hatóság rendelkezésére álló minden egyéb elem alapján - az illetékes hatóság véleménye szerint nem teljesültek az 1/2005/EK tanácsi rendelet 2. és 3. cikkében, 4-9. cikkében és az ott említett mellékletekben foglaltak.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ezt a rendeletet a hatálybalépés napja után elfogadott kiviteli nyilatkozatokra kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. június 12-én.